BIJEG

 Odjednom sam zalupila vratima. Izašla sam bijesno iz kuće na kišu koja je lijevala kao da anđeli plaču. Potrčala sam u nadi da ću naći neko sklonište, toliko potrebnu utjehu, no sve je bilo pusto. Tako je to kad živiš na selu, pomislila sam, nema žive duše. Odustala sam od traženja i sjela na kamen nedaleko kuće. Što će mi sklonište od kiše kada zapravo tražim sklonište od života. Od života kojim živim i obitelji koja me ne razumije. Nije lako živjeti bez prijatelja, udaljen od svih, biti jedini stanovnik sela iz kojeg su svi odselili. Često se pitam kako je živjeti u većim sredinama gdje ljudi ne znaju tvoju priču i tvoj život. Bih li nekom bila misterij? Nedokučiva … tajna?! U ovom malom mjestu osjećam se ograničeno, ne mogu biti ono što jesam jer mi ne dozvoljavaju da kažem što mislim. Ne dozvoljavaju mi ni da osjećam. Postalo je teško disati ovdje. Ako samo pomislim krivo, ako pogledam kud ne bih smjela, tijelo će sutradan biti prekriveno masnicama. Majka će stati na moju stranu, ali sve što može učiniti jest njegovati već zadobivene rane i grliti me kada mi duša plače.

 Vrijedi li pobjeći? Otići od ovakvog patrijarhalnog i zaostalog života? Želim prijatelje, želim se svađati s bratom kojeg nisam vidjela već godinama i opet se miriti. Želim voljeti, želim mrziti, osjećati – želim živjeti. Htjela bih se osjećati korisnom i vrijednom. Prihvaćenom. Ali, ima li smisla vjerovati u nešto što se nikada neće ostvariti?

 Odjednom je crveni kišobran zaštitio moje tijelo od nemilosrdne kiše. Prepoznala sam majčin miris i ugledala njezino tužno lice. Bez razmišljanja sam ovila ruke oko njezinog vrata i čvrsto je privukla tiho prozborivši riječi isprike. U trenu je kišobran postao višak . Zrake sunca proparale su tmurne oblake. Osjetila sam toplinu na koži. Ugodu. Sigurnost. Sunce mi nešto poručuje. Hoću li ga poslušati ili …? Ili moji snovi ostaju nebitni, zaboravljeni kao i ovo selo?

**5. pohvaljeni rad**

* ***Bijeg***
* **Mateja Tkalčević**
* **Gimnazija A. G. Matoša, Zabok**, 3. razr.
* mentor: Sandra Babnik Lončar, prof.